SDP:n puheenjohtaja Antti Rinne sanoo Facebook-sivullaan, että SDP:n tavoitteiden vaatimaa politiikan u-käännöstä ei ole eduskunnan nykyisillä voimasuhteilla mahdollista toteuttaa.

SDP:n puheenjohtaja Antti Rinne sanoo, että SDP on valmis hallitukseen vain uusien vaalien kautta.

– SDP on valmis hallitusvastuuseen, mutta se on mahdollista vain uusien vaalien kautta. Hallituksen mennyt politiikka ja hallituspuolueiden kannat huomioon ottaen, politiikkaan vaadittaisiin totaalinen u-käännös, Rinne kirjoittaa Facebook-sivullaan (siirryt toiseen palveluun).

Rinteen mukaan SDP:n tavoitteita ei ole mahdollista toteuttaa eduskunnan nykyisillä voimasuhteilla.

– SDP haluaa pysäyttää eriarvoisuuden kasvun, korjata epäoikeudenmukaisten leikkausten synnyttämän epätoivon ja vahvistaa talouskasvun ja työllisyyden parantamisen eväitä. Tätä u-käännöstä ei ole nykyisillä eduskunnan voimasuhteilla mahdollista toteuttaa, Rinne kirjoittaa.

Rinne sanoo myös, että SDP kunnioittaa mahdollisuutta pyrkiä muodostamaan uusi hallituspohja.

– Kunnioitamme perustuslakia ja hallituksenmuodostajan mahdollisuutta hakea uutta hallituspohjaa, Rinne kirjoittaa.

Lue myös:

Hallitus kaatumassa – Sipilä ja Orpo: Ei edellytyksiä yhteistyölle perussuomalaisten kanssa

KD ja RKP hallituksen kaatumisesta: Uusi hallitusohjelma edellytys yhteistyölle

Halla-aho: Sipilä ei suostunut tiukentamaan maahanmuuttopolitiikkaa

Vihreät ja vasemmistoliitto toivovat uusia vaaleja – Ville Niinistö ja Li Andersson: Halla-aholle ei pidä antaa marttyyrin asemaa

Yle seuraa tapahtumia hetki hetkeltä